साँच्चै भन्ने हो भने नेपालमा ‘रेकर्ड क्लिपिङ’को सुरुआत यिनै शिवले नै गरेका हुन् । शरदचन्द्र शर्मा भट्टराई, घटराज भट्टराई, विपिनदेव ढुंगेल, अच्यूतरमण अधिकारी आदि मनीषीको कोसिसलाई मूर्त रूप दिए उनले । “शिव रेग्मीको काम विशुद्ध प्राज्ञिक अनुसन्धान हो । पुराना पुस्तक र पत्रपत्रिकाको सामान्य सूची मात्र निकालिदिए पनि प्राज्ञिक अनुसन्धानको क्षेत्रमा धेरै सघाउ पुग्छ,” अंग्रेजीका पुराना प्राध्यापक वंशी श्रेष्ठ भन्छन्, “उनलाई त उमेर नहेरी एकेडेमी (प्रज्ञा–प्रतिष्ठान)जस्ता संस्थाले जुरुक्क उठाएर लैजानुपर्ने हो । नभए एउटा सहयोगी दिएर घरमै काम गराउनुपर्ने हो । उनको संकलनलाई सुरक्षित गर्नुपर्ने हो ।”
